**Projekt američkog Centra za kontrolu i prevenciju bolesti za period**

# – 2021

Ministarstvo civilnih poslova Bosne i Hercegovine je u julu 2016. godine apliciralo na poziv američkog Centra za kontrolu i prevenciju bolesti (CDC) broj: CDC-RFA-IP16-1603 za grant sredstva namijenjena za aktivnosti nadzora i odgovora na avijarnu i pandemijsku influencu od strane zdravstvenih vlasti izvan SAD-a. Bosni i Hercegovini je odobren Projekat pod nazivom “Jačanje kapaciteta za nadzor i odgovor na avijarnu i pandemijsku influencu u Bosni i Hercegovini“, 2016.godine (Grant broj: 6 NU51IP000883-01-01) u ukupnom iznosu od 2.000.000 američkih dolara. Projekat se realizira u periodu 2016. – 2021. godine.

Glavni cilj Projekta je jačanje nadzora nad influencom i unaprijeđenje infrastrukture i kapaciteta za ranu detekciju i odgovor na viruse influence u Bosni i Hercegovini. Da bi se ostvario navedeni cilj, Projekt će podržati četiri posebna cilja:

1. Unaprijeđenje ILI i SARI sentinel nadzora i osiguranje kompatibilnosti za dijeljenje podataka kroz TESSY i GISRS;
2. Unaprijeđenje kapaciteta za ranu detekciju i dijeljenje virusa influence i uzoraka uspostavljanjem nacionalnih (entitetskih) centara za influencu u BiH - kao članova SZO Globalnog sistema za nadzor i odgovor na influencu (GISRS),
3. Jačanje kapaciteta za pripravnost, ranu detekciju i odgovor na izbijanje influence i visoko patogenih virusa koji se prenose sa životinja na ljude na nivou Bosne i

Hercegovine, Republike Srpske, Federacije Bosne i Hercegovine i Brčko Distrikta, uključujući multisektorsku i regionalnu saradnju,

1. Jačanje epidemioloških i laboratorijskih kapaciteta za detekciju, odgovor i monitoring promjena u virusima influence.

CDC grant podrška će omogućiti bolji pristup Bosni i Hercegovini Evropskoj mreži za nadzor nad influencom (EISPN) i WHO Globalnom sistemu za nadzor i odgovor na influencu (GISRS), razvoj kapaciteta za adekvatniju i sigurniju izolaciju i tretman.

Svrha realizacije Projekta jeste osnažiti kapacitete Bosne i Hercegovine u prevenciji pojave zaraznih bolesti kroz donošenje sljedećih strategija:

1. Unapređenje nadzora nad influencom i upravljanja informacijama u sistemu nadzora
2. Unapređenje laboratorijskih kapaciteta za testiranje, osiguranje kvaliteta i izvještavanje nacionalnih (entitetskih) laboratorija za influencu i osiguranje učešća u SZO GISRS mreži
3. Poboljšanje pripravnosti za pandemijsku influencu, planiranje, koordinacija i komunikacija
4. Jačanje kapaciteta za detekciju izbijanja ozbiljnih respiratornih i febrilnih oboljenja, te brzi odgovor i suzbijanje bolesti kod ljudi i životinja u Bosni i Hercegovini i širom granica zemalja Jugoistočne Evrope

Projekt koordinira Ministarstvo civilnih poslova BiH, kao podnosilac aplikacije, sa podugovaračima: Federalnim ministarstvom zdravstva u saradnji sa Zavodom za javno zdravstvo Federacije BiH, Ministarstvom zdravlja i socijalne zaštite Republike Srpske u saradnji sa Institutom za javno zdravstvo Republike Srpske, Odjelom za zdravstvo i ostale usluge Brčko Distrikta BiH u saradnji sa Pododjelom za javno zdravstvo Brčko Distrikta BiH, kao i Uredom za veterinarstvo BiH, u skladu sa ustavnim nadležnostima u Bosni i Hercegovini.

Sektor za zdravstvo Ministarstva civilnih poslova BiH koordinira projektne aktivnosti čiji je krajnji cilj predstavljen izgradnjom kapaciteta za obavljanje rutinskog nadzora, ranom detekcijom i odgovorom na avijarnu i pandemijsku influencu, unaprijeđenjem postojeće infrastrukture i početkom izvještavanja prema Evopskom sistemu nadzora, Tessy platformi.

Na osnovu definisanih indikatora, a na zahtjev Svjetske zdravstvene organizacije, Bosna i Hercegovina je uspostavila sedmično izvještavanje sa podacima dobijenim iz SARI sentinel nadzora nad influencom. Sektor za zdravstvo Ministarstva civilnih poslova Bosne i Hercegovine na sedmičnom nivou vrši prikupljanje i agregiranje podataka dobijenih iz SARI sentinel nadzora nad influencom u Republici Srpskoj, Federaciji Bosne i Hercegovine i Brčko Distriktu.

U saradnji sa Ministarstvom zdravlja i socijalne zaštite Republike Srpske i Federalnim ministarstvom zdravstva, vrši se kontrola i validacija podataka koji se zatim u skladu sa Protokolom o saradnji za ispunjavanje obaveza Bosne i Hercegovine za međunarodno izvještavanje u oblasti zdravstva objavljuje na Tessy platformi. Uspostavljenim izvještavanjem Bosna i Hercegovina je postala ravnopravan član u Evropskom sistemu nadzora te je prepoznata od strane i ostalih referentnih zdravstvenih centara na globalnom nivou kao zemlja koja ima uspostavljen sistem nadzora i izvještavanja u oblasti zaraznih bolesti, između ostalih i influence.

Tokom implementacije Projekta u prethodne dvije godine značajno su unaprijeđeni kapaciteti referentnih labaratorija kroz nabavku savremenih materijalno – tehničkih sredstava, PCR aparata, reagenasa i potrošnih materijala za ćelijske kulture, zaštitne opreme za potrebe Ureda za veterinarstvo BiH, IT opreme, a s ciljem jačanja kontinuiranog nadzora nad influencom. Sredstvima Projekta su opremljene referentne labaratorije na UKC Sarajevo i Institutu za javno zdravstvo Republike Srpske – Služba za mikrobiologiju.

Do sada su provedene sljedeće obuke: komunikacija sa fokusom na influencu, edukacija i informisanje medija o influenci; obuka labaratorijskog osoblja kroz jačanje kapaciteta labaratorijskog nadzora nad influencom, ILI/SARI nadzora i integriranog nadzora, kao i izolacija i detekcija virusa gripa na ćelijskoj kulturi; simpozij „One health“; edukacija porodične medicine na temu influence; sastanci prije i nakon sezone gripe; obuka Multisektorske ekspertne grupe za procjenu stanja epidemije u Bosni i Hercegovini i druge radionice na temu influence. Kroz navedene obuke je educirano preko 200 učesnika iz različitih institucija u Bosni i Hercegovini, kroz multisektorski pristup. Ured za veterinarstvo BiH kontinuirano provodi aktivnosti monitoringa avijarne influence kod peradi i divljih ptica. Monitoring avijarne influence predstavlja ciljani nadzor migratornih vodenih ptica s ciljem utvrđivanja zdravstvenog stanja divljih ptica na poznatim staništima, te uzimanje uzoraka od istih.

Sve aktivnosti su organizirane u partnerstvu sa američkim Centarima za kontrolu i prevenciju bolesti, Svjetskom zdravstvenom organizacijom (Ured u BiH) te Svjetskom zdravstvenom organizacijom za Evropu (Ured u Kopenhagenu).

Kroz podršku Projekta, predstavnici institucija iz Bosne i Hercegovine sudjeluju na regionalnim sastancima, među kojima je i SECID (South East European Center of Infectious Diseases).

Implementirajući ovaj Projekat u partnerstvu sa WHO i CDC država Bosna i Hercegovina jača kapacitete za nadzor i odgovor na avijarnu i pandemijsku influencu u skladu sa Međunarodnim zdravstvenim standardima.